Hidrógeno

Hidrógeno (Aruba: hidrogeno) ta e elemento kímiko ku símbolo H (Latin: Hydrogenium) i number atómiko 1. Hidrógeno ta aparesé den naturalesa komo dihidrogeno, pero no den forma isolá, atómiko. Atomonan singular di hidrogeno tin un reaktividat haltu i ta reakshoná ku otro bou di kondishonnan atmosfériko pa forma molekülnan di  diatómiko (dos atom) di dihidrogeno. E molekülnan di hidrogeno aki ta aparese den konsentrashonnan hopi bou den e atmósfera di Tera. E ta wòrdu yamá gas di hidrógeno òf djis hidrógeno. Hidrogeno ta e elemento mas abundante den universo. 
 Deskubrimentu 
Na 1671, e kímiko irlandes-ingles Robert Boyle a deskribí un gas inflamabel ku ta sali liber ora heru reakshoná ku ásido largá. Na 1766, e sientífiko britániko Henry Cavendish a deskubrí ku e gas aki tabata un elemento kímiko miéntras e tabata eksperimentá ku merkurio. Ounke el a deskribí hopi di e propiedatnan ku eksaktitut, el a kere ku e metal, no e asido, tabata e fuente di e gas. El a yama su elemento resien deskubrí 'gas inflamabel di metal'. Algun aña despues, Antoine Lavoisier a yama hidrógeno, e nomber Latin hydrogenium.

 Propiedatnan físiko 
Category:elementonan kímiko

Gas hidrógeno ta e gas di mas lihé (ménos pisá) i den kondishonnan standart di temperatura y preshon tin un punto di herebé di solamente 20.28 K i un punto di smelt di 14.01 K. Solamente helium tin un punto di herebé i smelt mas abou.

Den un kasi-vaküm, manera ta sosodé den e espasio entre streanan, hidrogeno ta eksistí den forma di atòmnan singular, simplemente pasobra no tin oportunidat pa kombiná den un molekül.

Bou di kondishonnan standart, dihidrogeno ta un meskla di dos tipo di molekül, ku ta diferensiá den e direkshon di rotashon di e núkleonan atómiko, tambe yamá giro (Ingles: spin). E dos formanan aki di dihidrogeno ta wòrdu yamá orto-hidrógeno i para-hidrógeno. Na temperatura i preshon normal, hidrogeno molekular ta konsistí di 25% di e para-forma i 75% di e orto-forma. Hidrogeno molekular no por wòrdu prepará artifisialmente den su 'orto-forma' puru. E dos formanan tin un nivel di energia diferente i pues propiedatnan di material diferente. Por ehèmpel, e puntonan di smelt i herebé di para-hidrógeno ta mas o ménos 0.1 K mas abou ku esnan di orto-hidrógeno.

 Propiedatnan kímiko 
Bou di kondishonnan standart, hidrógeno ta eksistí komo un gas diatómiko (dos atóm) sin koló, sin holó i altamente inflamabel: dihidrogeno H2. Hidrógeno ta monovalente i ta pertenesé na e no-metalnan den e tabèl periódiko.
E ion di hidrógeno H+ nunka ta aparesé su so den kímika. Den un solushon di awa ásido, un solushon ku ta kontené ionnan H+ liber ta mará kímikamente na e ion poliatomiko H3O+, pa e motibu ku e proton di hidrógeno ta un asido asina fuerte cu e tin un tendensia pa aseptá parnan di elektrón liber.

Hidrógeno por forma awa, H2O, den un reakshon di sintesis ku oksígeno. Esaki ta libera hopi energia. P’esei, un meskla di gas hidrogeno i gas oksígeno, tambe konosí komo gas oksídrogeno, ta masha eksplosivo. Gas oksígeno por wòrdu prepará fásilmente dor di elektrolisa awa ásido.

Hidrógeno tambe por forma diferente komponente ku karbon, den hidrokarbonnan i den otro, komponentenan orgániko mas kompleho. E propiedatnan di e komponentenan aki ta e área di investigashon di kímika orgániko.

Category:Elementonan kímiko